Vinaliðaverkefnið innleitt í þremur skólum á Vesturlandi Í síðustu viku undirrituðu Inga Lára Sigurðardóttir verkefnastjóri í Árskóla í Skagafirði og Kristján Gíslason skólastjóri Grunnskólans í Borgarnesi samning um " Vinaliðaverkefnið " . Nú þegar er búið að innleiða verkefnið , sem er af norskum uppruna , í Skagafirði og er því stýrt þaðan . Samningurinn var undirritaður í Hjálmakletti þegar haldinn var kynningarfundur fyrir starfsmenn þeirra skóla sem ætla sér að innleiða vinaliðaverkefnið á svæðinu í vetur . Auk Grunnskólans í Borgarnesi eru það Laugargerðisskóli á Snæfellsnesi og Auðarskóli í Dölum . Stýrimaður verkefnisins í Borgarnesi er Hilmar Már Arason aðstoðarskólastjóri og til að byrja með verður það innleitt í 4. - 6. bekk . Markmið vinaliðaverkefnisins er að stuðla að fjölbreyttari leikjum í löngu frímínútum skólanna , leggja grunn sem gerir nemendum kleift að tengjast sterkum vinaböndum , minnka togstreitu milli nemenda og hampa góðum gildum , svo sem vináttu , virðingu og því að allir fái að taka þátt . Samhliða góðum eineltisáætlunum er markmiðið með Vinaliðaverkefninu einnig að draga úr einelti og auka vellíðan nemenda í skólum .